เซเว่นกำลังเป็นไปรษณีย์
ถ้าถามว่าพนักงานเซเว่นต้องทำอะไรได้บ้าง นอกจากเป็นแคชเชียร์ เช็กสต๊อก ชงกาแฟ อบไมโครเวฟ รับจ่ายบิล ตอนนี้ พนักงานเซเว่นจะต้องทำอีกหน้าที่หนึ่ง นั่นก็คือ บุรุษไปรษณีย์..  เพราะอะไร ทำไมเซเว่นถึงอยากเป็นไปรษณีย์ ลงทุนแมนจะเล่าให้ฟัง
6 พ.ย. 2561

เซเว่นกำลังเป็นไปรษณีย์ / โดย ลงทุนแมน
ถ้าถามว่าพนักงานเซเว่นต้องทำอะไรได้บ้าง
นอกจากเป็นแคชเชียร์ เช็กสต๊อก ชงกาแฟ อบไมโครเวฟ รับจ่ายบิล
ตอนนี้ พนักงานเซเว่นจะต้องทำอีกหน้าที่หนึ่ง
นั่นก็คือ บุรุษไปรษณีย์..
เพราะอะไร ทำไมเซเว่นถึงอยากเป็นไปรษณีย์
ลงทุนแมนจะเล่าให้ฟัง
บางคนอาจจะบ่นว่าที่ผ่านมาเศรษฐกิจไม่ค่อยดี ค้าขายไม่ค่อยได้
แต่รู้ไหมว่าในโลกของธุรกิจการซื้อขายสินค้าออนไลน์ (E-commerce)
หลายปีที่ผ่านมานั้น เติบโตมาโดยตลอด
ในปี 2557 มูลค่าธุรกรรมการซื้อขายสินค้าออนไลน์อยู่ที่ 2 ล้านล้านบาท
และคาดว่า ณ สิ้นปี 2561 มูลค่าดังกล่าวจะเติบโตสูงถึงกว่า 3 ล้านล้านบาท
ปัจจุบัน การที่คนจำนวนมากนิยมการซื้อขายสินค้าออนไลน์ เพราะพวกเขารู้สึกสะดวก ไม่ต้องเดินทางไปที่ร้าน ได้รับสินค้าตรงเวลา ราคาถูกว่าซื้อตามร้านค้า
และการเข้าถึงอินเทอร์เน็ตก็มีส่วนสำคัญ
ปี 2554 คนไทยใช้งานอินเทอร์เน็ตมีจำนวน 22 ล้านคน
แต่ในปี 2560 คนไทยใช้งานอินเทอร์เน็ตมีจำนวน 39 ล้านคน ซึ่งเพิ่มขึ้นเป็นเท่าตัว
และการที่ผู้ขายสินค้าออนไลน์จะส่งสินค้าให้ถึงมือผู้ซื้อได้ ก็ต้องใช้บริการส่งพัสดุ ทำให้ธุรกิจขนส่งสินค้าและพัสดุจึงเติบโตตามไปด้วย
พอเรื่องเป็นแบบนี้ จึงไม่แปลกที่ธุรกิจนี้จะเติบโตอย่างมาก จนทำให้มีหน้าใหม่ๆ เข้ามาร่วมวงด้วย และหนึ่งในผู้มาใหม่ ตอนนี้ก็คือ ร้านสะดวกซื้ออย่าง 7-11 นั่นเอง
โดยบริการนี้มีชื่อว่า SPEED-D (สปีด-ดี) ซึ่ง SPEED-D ที่ว่านี้ได้เริ่มให้บริการในพื้นที่ของกรุงเทพฯ, นนทบุรี, ปทุมธานี และสมุทรปราการ กว่า 3,700 สาขา โดยลูกค้าที่มาส่งของก่อนเวลา 21.00 น. นั้น ผู้รับสินค้าจะได้รับของในวันรุ่งขึ้นก่อนเวลา 18.00 น. โดยเปิดให้บริการรับส่งสินค้าตลอด 24 ชั่วโมง
นอกจากนี้ ลูกค้าก็สามารถเลือกได้ด้วยว่าจะมารับสินค้าที่ร้าน 7-11 ใกล้บ้าน หรือ ให้สินค้ามาส่งที่บ้านเลย
บริการของ SPEED-D นั้นเป็นการร่วมมือกันของ CPALL และ บริษัท ไดนามิค ลอจิสติกส์ จำกัด ซึ่งเป็นผู้ให้บริการด้านลอจิสติกส์และขนส่งสินค้า
รายได้และกำไรของ CPALL
ปี 2559 รายได้ 451,939 ล้านบาท กำไร 16,677 ล้านบาท
ปี 2560 รายได้ 489,403 ล้านบาท กำไร 19,907 ล้านบาท
ปัจจุบัน ผู้ให้บริการจัดส่งพัสดุในประเทศไทยมีอยู่หลายรายเช่น ไปรษณีย์ไทย, เคอรี่ เอ็กซ์เพรส, ลาล่ามูฟ, LINE MAN, นิ่มเอ็กซ์เพรส และเอสซีจี เอ็กซ์เพรส
แต่ที่เป็นเจ้าใหญ่ในอุตสาหกรรมมีอยู่เพียง 2 รายคือ บริษัท ไปรษณีย์ไทย จำกัด และ บริษัทเคอรี่ เอ็กซ์เพรส ประเทศไทย
โดยปีที่ผ่านมาไปรษณีย์ไทย มีการขนส่งพัสดุประมาณ 1.3 ล้านชิ้นต่อวันขณะที่เคอรี่ เอ็กซ์เพรสนั้นการขนส่งพัสดุอยู่ที่ประมาณ 8 แสนชิ้นต่อวัน
แล้วรายได้ของบริษัททั้ง 2 รายนี้ที่ผ่านเป็นอย่างไรบ้าง
รายได้และกำไรของ บริษัท ไปรษณีย์ไทย จำกัด
ปี 2559 รายได้ 25,603 ล้านบาท กำไร 3,572 ล้านบาท
ปี 2560 รายได้ 27,872 ล้านบาท กำไร 4,222 ล้านบาท
รายได้และกำไรของ บริษัท เคอรี่ เอ็กซ์เพรส (ประเทศไทย) จำกัด
ปี 2559 รายได้ 3,228 ล้านบาท กำไร 308 ล้านบาท
ปี 2560 รายได้ 6,673 ล้านบาท กำไร 733 ล้านบาท
ดูจากรายได้และกำไรของ 2 บริษัทนี้ก็น่าจะพอสรุปได้ว่าธุรกิจนี้กำลังโตวันโตคืน
ก็ต้องดูว่าการรุกธุรกิจการขนส่งสินค้าและพัสดุของเซเว่นในครั้งนี้ จะเกิดผลบวกให้แก่บริษัทมากน้อยแค่ไหน เพราะคงเร็วเกินไปที่จะบอกว่าจะเป็นอย่างไร เนื่องจากเพิ่งอยู่ในช่วงเริ่มต้น
ซึ่งถ้าทำสำเร็จก็อาจจะเป็นขุมทรัพย์แห่งใหม่ของร้าน 7-11
แต่ถ้าดูจากแนวโน้มการเติบโตของตลาดก็น่าจะสรุปได้ว่า
ต่อไป พนักงานเซเว่นอาจจะต้องอบไมโครเวฟ พร้อมกับรับส่งพัสดุไปพร้อมๆ กัน..
----------------------
เซเว่นมีไปรษณีย์ ส่วนลงทุนแมนมีบทความ ติดตามเรื่องน่ารู้อื่นๆ
ได้ที่แอปพลิเคชัน "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-